
ЗАПИСНИК
22. СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ, 
ОДРЖАНЕ 8. АПРИЛА 2026. ГОДИНЕ

	
Седница је почела у 10,30 часова.

Седници је, у складу са чланом 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: проф. др Зоран Драгишић, проф. др Марко Миленковић, Томислав Јанковић, Јасмина Обрадовић, Марија Јевђић, Драган М Марковић, проф. др Митар Ковач и Богдан Радовановић. 

Седници су присуствовали заменици чланова Одбора: Горан Спасојевић, заменик одсутног члана Дарка Јовановића, Радован Тврдишић, заменик одсутног члана Биљане Пантић Пиља, Угљеша Марковић, заменик одсутног члана др Душана Бајатовића и Славица Радовановић, заменик одсутног члана Мирослава Алексића. 

Седници нису присуствовали чланови Одбора:  Александар  Павић, Ђорђо Ђорђић, Здравко Понош и др Милош Јовановић.

	Седници је присуствовао и народни посланик Петар Бошковић, који није члан, односно заменик члана Одбора.

Седници су присуствовали следећи представници Министарства одбране и Генералштаба Војске Србије: Предраг Бандић, в.д. помоћника министра за политику одбране, пуковник Драган Ивковић, заменик начелника Центра за мировне операције Генералштаба Војске Србије и Бојана Николић, војни службеник, руководилац Групе за међународно-правне послове Управе за међународну војну сарадњу.

Члан Одбора Богдан Радовановић је на основу чл. 82. и 92. ст. 2. и 4. Пословника Народне скупштине поднео предлог да се дневни ред 22. седнице Одбора допуни следећом тачком: 
· Информисање Одбора од стране Министарства унутрашњих послова и Министарства одбране у вези са пронађеним експлозивом 5. априла 2026. године у општини Кањижа, које је Више јавно тужилаштво у Суботици окарактерисало као кривично дело недозвољена производња, ношење и промет оружја и експлозивних материја из члана 348. став 3, а у вези са ставом 2. а у стицају са кривичним делом диверзија из чллна 313. у вези члана 30. Кривичног законика. 

Након што је члан Одбора Богдан Радовановић образложио свој предлог приступило се гласању. Резултат гласања је био: 1 „за“; 9 „против“ ; 1 „уздржан“ и 1 није гласао и председавајући је констатовао да предлог за допуну дневног реда није прихваћен.

На основу члана 82, члана 92. ст 2. и 4. и члана 157. став 2. Пословника Народне скупштине,  мр Милован Дрецун је поднео предлог да Одбор обави заједнички јединствени претрес о тачкама од 1. до 2. дневног реда. Одбор је већином гласова (11 гласова „за“) прихватио предлог за спајање расправе.       

На предлог председника, Одбор је већином гласова утврдио следећи


Д н е в н и  р е д:

- Усвајање записника 17,18, 19. и 21. седнице Одбора,

	1. Разматрање Предлога закона о потврђивању Споразума између Владе Републике Србије и Владе Републике Кипар о статусу њихових снага, који је поднела Влада (број: 011-1261/26 од 12. марта 2026. године);
	2. Разматрање Предлога одлуке о изменама Одлуке о употреби Војске Србије и других снага одбране у мултинационалним операцијама ван граница Републике Србије, који је поднела Влада (број: 8-1208/26 од 5. марта 2026. године), у начелу.
             
             Пре преласка на рад по утврђеном дневном реду, Одбор је већином гласова, без примедаба, усвојио записнике 17, 18, 19. и 21. седнице Одбора.
Председник Одбора је на почетку дао реч Предрагу Бандићу, в.д. помоћнику министра за политику одбране, који је образложио предложене акте из тачака 1. и 2. дневног реда. У вези са првом тачком дневног реда, Бандић је подсетио присутне да је сарадња са Републиком Кипар заснована на дугогодишњим пријатељским односима са овом државом која је чланица ЕУ и која није признала једнострано проглашену независност Косова. Нагласио је да се сарадња која проистиче из  Споразума одвија  сагласно националним законодавствима две државе и њиховим међународним обавезама. Споразумом се одређују  надлежни органи, односно Министарство одбране Републике Србије и Министарство одбране Републике Кипар за његово спровођење уз могућност закључивања додатних техничких аранжмана ради прецизнијег уређења појединих детаља за конкретне заједничке активности.
 Говорећи о другој тачки дневног реда, Бандић је истакао да учешће у мултинационалним операцијама и мисијама представља национални и одбрамбени интерес Републике Србије који је јасно дефинисан у нашим стратешким документима и да се наша држава до сада небројено пута потврдила као чинилац стабилности и промотер мира у свету и региону, а Војска Србије као поуздан, кредибилан и интероперабилан партнер. Предложене измене у Одлуци о ангажману Војске Србије представљају ажурирање списка мултинационалних операција где припадници Војске Србије и других снага одбране могу да учествују. На крају излагања је подсетио присутне да је у овом тренутку 206 припадника Војске Србије и 2 припадника МУП-а ангажовано у девет мултинационалних операција, да су сви показали висок ниво професионалности и одговорности приликом извршавања својих задатака, да су добро опремљени као и да њихова безбедност није угрожена упркос многобројним актуелним дешавањима на глобалном плану.

У дискусији су учествовали: Петар Бошковић, проф. др. Митар Ковач и Предраг Бандић.
 
Након што је дискусија закључена прешло се на гласање о тачкама  1. и 2. дневног реда. 
            Одбор је, на предлог председника, већином гласова (11 „за“,  није гласао један), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Кипар о статусу њихових снага.
           Одбор је, на предлог председника, већином гласова (10 „за“, 1 „против“,  није гласао један), одлучио да предложи Народној скупштини да прихвати Предлог одлуке о изменама Одлуке о употреби Војске Србије и других снага одбране у мултинационалним операцијама ван граница Републике Србије, у начелу.

           За известиоца Одбора на седници Народне скупштине одређен је народни посланик Милован Дрецун, председник Одбора.


             
***

Седница је завршена у 11,20 часова.

Саставни део овог записника чини обрађени тонски снимак седнице Одбора.



      СЕКРЕТАР ОДБОРА		                 		      ПРЕДСЕДНИК ОДБОРА
		      

 Весна Матић Вукашиновић			                    мр Милован Дрецун
